**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „Dėl IKIMOKYKLINIO IR PRIEŠMOKYKLINIO UGDYMO ORGANIZAVIMO MODELIŲ Klaipėdos miesto savivaldybės švietimo įstaigose APRAŠO PATVIRTINIMO“ PROJEKTO**

**1. Projekto rengimą paskatinusios priežastys.** Šis sprendimo projektas parengtas, atsižvelgus į darbo grupės, sudarytos Klaipėdos miesto savivaldybės administracijos direktoriaus 2019 m. lapkričio 19 d. įsakymu Nr. AD1-1413 (toliau – Darbo grupė), siūlymus. Darbo grupės užduotis buvo įvertinti galiojančius savivaldybės tarybos sprendimus, reglamentuojančius vaikų maitinimo ir ugdymo organizavimą ikimokyklinėse įstaigose.

**2. Parengto projekto tikslai ir uždaviniai.** Sprendimo projekto tikslas – užtikrinti veiksmingą Klaipėdos miesto švietimo įstaigų, įgyvendinančių ikimokyklinio ir priešmokyklinio ugdymo programas, ugdymo organizavimą.

Uždavinys – nustatyti ikimokyklinio ir priešmokyklinio ugdymo modelius ir jų įgyvendinimo ypatumus.

**3. Kaip šiuo metu yra teisiškai reglamentuojami projekte aptarti klausimai.** Šiuo metu galioja Klaipėdos miesto savivaldybės tarybos 2016 m. gruodžio 22 d. sprendimas Nr. T2-298 „Dėl ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigose aprašo patvirtinimo“.

**4. Kokios numatomos naujos teisinio reglamentavimo nuostatos ir kokių rezultatų laukiama.** Šiuo sprendimo projektu patikslinamos sąvokos pagal pasikeitusius teisės aktus, įvedamas terminas „budinčioji“ grupė, keičiami ikimokyklinio ir priešmokyklinio mokytojų etatų normatyvai. Naujai įvertintos 4,5; 10,5; 12; ir 24 val. modelių organizavimo galimybės.

Patvirtinus šį sprendimo projektą savivaldybės švietimo įstaigose bus aiškiau reglamentuotas modelių praktinis įgyvendinimas, pagerinamos pedagoginių darbuotojų darbo sąlygos, skiriant laiką bendrai veiklai grupėje ir vykdant vaikų ugdymą.

**5. Galimos neigiamos priimto sprendimo pasekmės ir kokių priemonių reikėtų imtis, kad tokių pasekmių būtų išvengta.** Neigiamų pasekmių nenustatyta.

**6. Jeigu sprendimui įgyvendinti reikia kitų teisės aktų, – kas ir kada juos turėtų parengti, šių aktų metmenys.** Šiam sprendimui įgyvendinti kitų teisės aktų nereikia.

**7. Kiek biudžeto lėšų pareikalaus ar leis sutaupyti projekto įgyvendinimas (pateikiami įvertinimai artimiausiems metams ir tolesnei ateičiai), finansavimo šaltiniai.** Šiam sprendimui įgyvendinti 2020 m. reikės 198 500 eurų (lėšos numatytos Strateginiame veiklos plane), 2021 m. – 1 393 735 eurų, 2022 m. – 1 380 070 eurų.

**8. Sprendimo projekto rengimo metu atlikti vertinimai ir išvados, konsultavimosi su visuomene metu gauti pasiūlymai ir jų motyvuotas vertinimas (atsižvelgta ar ne).**Sprendimo projektą vertino minėta Darbo grupė. Į ikimokyklinio ugdymo įstaigų bei mokyklų-darželių vadovų ir kitų darbuotojų pastabas bei siūlymus dėl ugdymo organizavimo modelių atsižvelgta.

**9. Sprendimo projekto autorius ar autorių grupė, sprendimo projekto iniciatoriai.** Sprendimo projektą inicijavo Darbo grupė. Projektą parengė Klaipėdos miesto savivaldybės administracijos Švietimo skyriaus vyriausioji specialistė Stefanija Vancevičienė.

**10. Kiti reikalingi pagrindimai ir paaiškinimai.** Nėra.

PRIDEDAMA.

1. Teisės aktų, nurodytų sprendimo projekto įžangoje, išrašas, 1 lapas.

2. Klaipėdos miesto savivaldybės tarybos 2016 m. gruodžio 22 d. sprendimo Nr. T2-298 „Dėl ikimokyklinio ir priešmokyklinio ugdymo organizavimo modelių Klaipėdos miesto savivaldybės švietimo įstaigose aprašo patvirtinimo“ išrašas, 9 lapai.

Švietimo skyriaus patarėja Vida Bubliauskienė